Stryd om regulasies lank nie verby, waarsku kennersArgieffoto (Foto: Maroela Media) Die opheffing van die land se laaste drie Covid-19-regulasies word wyd verwelkom. Die werklikheid is egter dat die regering steeds vorentoe bykomende gesondheidsregulasies kan instel, aangesien die minister van gesondheid stééds openbare kommentaar oor die voorgestelde regulasies tot Augustus toelaat. “Dit maak my baie bekommerd. Iets sê vir my ons moenie te ontspanne raak nie,” het Philip van Staden, VF Plus-LP en dié party se woordvoerder oor gesondheid, Donderdag aan Maroela Media gesê. Freedom of Religion South Africa (FOR SA) wys in ’n verklaring daarop dat die regering steeds Covid-19 as ’n kategorie 2- aanmeldbare mediese toestand lys, terwyl die minister steeds kommentaar op die voorgestelde gesondheidsregulasies toelaat. “Dié regulasies verskil van die opgehefde Covid-19-regulasies, deurdat dit baie wyer en meer indringend is, wat onder meer verpligte behandeling voorstel,” sê Michael Swain, uitvoerende hoof van FOR SA. Van Staden sê Woensdag se opheffing van die oorblywende Covid-19-regulasies kom bloot neer op ’n verskuiwing van mag. “Deur die regulasies op te hef word die mag van dr. Nkosazana Dlamini-Zuma, die minister van samewerkende regering en tradisionele sake, na die minister van gesondheid verskuif. “Dít is baie gevaarlik,” meen Van Staden, “want daar is dan basies geen parlementêre oorsig nie en dis presies waarteen ons die afgelope twee jaar so baklei.” Van Staden sê die regering se bewegings gaan nou fyn dopgehou moet word. “Ek weet nie hoe ver hulle gaan vorder nie, aangesien verskeie burgerregteorganisasies die hof sal nader indien die regulasies wet word, maar ons moet nie uit die oog verloor dat hulle kan kom met ’n ander plan nie. Jy kan hierdie regering nié vertrou nie.” Die VF Plus sê die opheffing van die Covid-19-regulasies is tekenend daarvan dat die regering onder druk geswig het. “Die regering het nou eindelik tot sy sinne gekom nadat groot openbare weerstand teen die regulasies toegeneem het. Die regering kon nie meer argumente voer oor hoë infeksiesyfers, hoë hospitaalopnamesyfers en ’n hoë sterftekoers nie. “Die herstelkoers van 97% wat nou al ’n paar maande voortduur, het finaal die regering se argumente ten gunste van inperkings die nekslag toegedien.”